《登太华寺大悲阁望滇池作》
清代·李澄中

香台高拥万山平，无数烟云绕涧生。杯底岚光浮太华，檐前秋色挂昆明。

空馀战垒悲戎马，似有霜风动石鲸。我醉欲留归路晚，满湖鸥鹭棹歌声。

作者简介：（1630—1700）清山东诸城人，字渭清，号渔村、雷田。诸生。康熙十八年举博学鸿儒，授检讨，官至侍读。诗学杜甫，文工碑传记事。有《卧象山房集》、《滇程日记》。